Bevæbnet med en kniv i hånden, sagde den 49-årige nu dømte til sin tidligere bekendte, "kom herud så skal jeg fand´me stikke dig med en kniv".

En 49-årig mand er ved Retten i Hjørring idømt 20 dages ubetinget fængsel for trusler på livet. Manden truede en tidligere bekendt, der var ansat hos den 49-åriges ex-kone på deres landejendom. Den 49-årige troppede en dag i juni op hos den forurettede og med en kniv i hånden, sagde han: "kom herud så skal jeg fand´me stikke dig med en kniv". Uoverensstemmelserne kan have noget at gøre med et vildtkamera, som den 49-årige var kommet for at hente, men motivet for, hvorfor den 49-årige fremsatte truslerne, vides ikke. Den 49-årige selv mente nemlig i retten overhovedet ikke at have været i besiddelse af en kniv, ligesom han også nægtede sig skyldig i anklagerne om at have truet sin tidligere bekendte. Dog erkendte han at have været på stedet. Retten valgte dog at mene, at der var grundlag for at tro på den forurettedes forklaring og et andet vidne i sagen, hvorfor den 49-årige mand, der stammer fra Sindal, blev idømt en ubetinget fængselsstraf på 20 dage. Han har valgt at udbede sig betænkningstid med hensyn til, om han vil anke dommen.